Leë kluis langs pad lei polisie na versteekte wapensDie wapens wat langs die pad versteek is. (Foto: SA Polisie) ŉ Snuffelhond van die polisie het beamptes gelei tot by ŉ wapen wat versteek is ná ŉ diefstal op ŉ plaas in die Nuyvallei-gebied by Worcester. Brig. Novela Potelwa, polisiewoordvoerder in die Wes-Kaap, sê daar is Sondag in die vroeë oggendure by die plaashuis ingebreek en lede van die Breederivier-honde-eenheid is na die toneel ontbied. Op pad daarheen het lede van die plaaswag die polisie bedag gemaak op ŉ leë kluis wat langs die pad opgemerk is. “Deur die eenheid se plofstofhond in te span, het die polisielede die spore tot by ŉ droë rivierbank gevolg. Die hond het gereageer op ŉ hoop blare en het daarop gaan sit. “By verdere ondersoek het die lede drie jaggewere, 15 patrone, ŉ lamp en ŉ skootrekenaar onder die hoop blare ontdek,” sê Potelwa. Die soektog na die verdagtes duur voort.